**ЫБЫРАЙ АЛТЫНСАРИННІҢ ҚАЗАҚСТАН ҚОҒАМЫНДАҒЫ ЖӘНЕ РУХАНИ-АДАМГЕРШІЛІК ДАМУЫНДАҒЫ РӨЛІ МЕН МАҢЫЗЫ**

***Бодесова Динара Елубаевна***

*Қазақ тілі мен әдебиеті пәнінің мұғалімі*

*ШҚО, Семей қаласы білім бөлімінің «Шәкәрім атындағы үш тілде оқытатын көпбейінді гимназиясы» КММ*

*Семей қаласы, Қазақстан*

Ыбырай Алтынсарин – қазақтың маңдайына біткен тамаша тарихшысы, тіл білімпазы, тұңғыш ағартушысы, жаңаша оқыту мен тәрбиелеудің көшбасшысы, алғашқы педагогикалық ақыл-ойдың негізін қалаушы ұстаз. Оның есімі қазақ даласында алғаш болып ашқан мектеп, мектеп-интернаттарының есімімен байланысты. Ал бүгінгі күні Алтынсарин салып кеткен сара жолдың табалдырығында талантты да дарынды шәкірттеріміз білім нәрімен сусындап жатыр.

Ыбырай Алтынсарин ағарту ісімен бірге қоғамдық-саяси өмірге сергек араласып, ғылым білімге, еңбек пен өнерге, дінге, этнографияға қатысты еңбектер жазды. Жазушының қажырлы еңбектерінің нәтижесінде көркем еңбектері қазақ әдебиетінің қалыптасуына айрықша ықпал етті. Сол әдеби шығармалары арқылы тіршіліктің өзекті мәселелерін көтеруге бет бұрды. Ыбырай Алтынсарин қазақтың жазба әдебиетінің, әдеби тілінің негізін қалаушылардың бірі болды.

 «Тәрбие көзi халықтық педагогика» деп тұжырым жасаған К.Д.Ушинскийдің пікірін қазақ жерiнде жалғастырған Ы.Алтынсарин адамгершiлiктiң жеті қасиетін атап көрсеткен. Біріншіден, имандылық, екіншіден, жоғарғы әдiлдiк, үшіншіден, адалдық, ақкөңiлдiлiк, төртінші, сыпайылық, момындық, бесінші, адал ниетпен өсиет беру, алтыншы, жомарттық, қайырымдылық, жетінші, дұрыс заңдылық [2,266]. Яғни, жас ұрпақтың ақыл-ойын, сезiмiн үйлесiмдiлiкте ұстай бiлетiн, өнегелi мiнез қалыптастырып, адамгершiлiк қағидаларды меңгерген адам болып өсуiне барлық ынтасымен кірісе отырып, өзінің туындыларын сол бағытқа арнады.

 Көркем әдебиеттің күрделі жанры болып саналатын әңгіме жазуда оның түр мен мазмұн бірлігін сақтай отырып, негізгі мәселені жинақы, тартымды, әсерлі жеткізуде жазушы халық тілінің байлығын шебер пайдалана білді. Ол туралы белгілі ғалым Қажым Жұмалиев: «Ыбырай Алтынсарин қазақ әдебиетінде көркем әңгіменің негізін салушы атасы болды. Көркем әңгімелердің композициялық құрылысының шебер етіп құруда да оның өзінше еңбегі бар», деп жазды [5,62]. Ы.Алтынсариннің жазған әңгімелері ең алдымен, белгілі бір оқиғаға өрілген, қысқа, қызықты әрі тартымды болып келеді. Мейлінше түсінікті, балалардың ұғымына жеңіл, тілі жатық әрі кең мазмұнды. Кез келген жастағы балалар қызыға отырып оқумен қатар, өздері-ақ ой түйе алады. Жалпы оқушыларды адамгершiлiкке, адал еңбекке, Отан сүйгіштік қасиеттерді қалыптастыруға, ой-санасын дамытуға, мiнез-құлқын қалыптастыруға, дүниетанымын кеңейтуге көркем шығарманың алатын орны ерекше, образды кейiпкерлердiң өмiрi мен iс-әрекеттерi арқылы тәлім-тәрбие беруде оқушы санасына үлкен әсер етедi.

 Қоғамдық-ағарту тақырыбындағы әңгімелері XIX ғасырдың 60-70 жылдардағы қазақ өмірінің тұрмысы мен әдет-ғұрпының көріністері, әлеуметтік теңсіздік, байлардың сараңдығы мен қатыгездігі суреттелген. Оның «Бай баласы мен жарлы баласы», «Қыпшақ Сейітқұл», «Киіз үй мен ағаш үй», «Надандық», «Лұқпан хакім» т.б. шығармаларын атауға болады. Бұл еңбектерінде жазушы адамгершілік тәрбиесін басты назарда ұстап, кедейлердің балаларын оқытуға ерекше көңіл бөле отырып, еңбекші халықтың қоғамдық санасын оятуды көздейді.

 «Бай баласы мен жарлы баласы» Ыбырай шығармаларының биік шыңы деп атауға болады. Бұл әңгімені оқып отырған мектеп жасындағы балаға еңбек етудің қажеттілігін сезінуге, өмірдің сырын ұғынып, түсуге бағыттайды. Автордың Үсеннің іс-әрекетінен адамгершілік деп аталатын асыл қасиеттердің жиынтығын көрсетуді мақсат еткені анық сезіліп тұр. Асан мен Үсенді салыстыра отырып, олардың адамдық қасиеттерін еңбекке қатысына қарай талдап береді. Бұл әңгімені оқыған бала адамдарға жанашырлық таныту, оларға көмек көрсету, кешiрiмдi болу, ренiшке, өшпендiлiкке жол бермеу, ол үшiн жамандық ойлап, кек алудан аулақ болу, рақымды, мейiрiмдi болу, көмек күткен адамға көмек беруге әзiр тұру сияқты қасиеттерді бойына жинары анық.

Ыбырай Алтынсаринның тағы бір мағыналы да мазмұнды шығармасы «Қыпшақ Сейітқұл» әңгімесі. Сейітқұлдың іс-әрекетінен оның өмірге жаңаша талаппен қарайтындығы байқалады. Жер шаруашылығымен айналысуы, бұл кәсіптің тиімді тәсілдерін қолдануы, оның айналасындағылардың орташа тіршілік етуге жетуінің өзі бірліктің, еңбектің нәтижесі екендігін сипаттайды. Яғни, өзiне-өзi сенiмдi болу, адал болу, жауапкершiлiк таныту, ақиқатты көздеу, жалғандық пен алдап-арбаудан аулақ болуға үндейді. Әңгіменің тәрбиелік жағы осындай жаңашылдық бағытында болмақ. Сол арқылы қоғамдық құбылыстармен жұртшылықты кеңінен таныстыру мақсаты көзделген. Әрі бұл әңгіме өмірде болған тарихи оқиғаның негізінде жазылғандығын автордың өзі де атап көрсетеді.

Ыбырай Алтынсариннің өз халқын оқу-білімге, өнерге шақыруы, надандыққа, зұлымдыққа қарсы шығуы, сол кездегі әлеуметтік өмірдегі теңсіздіктің бетін ашып, өмір шындығын көрсетуі, жастарды жақсылыққа, адамгершілікке тәрбиелеуі оның шығармашылығының халықтық жағы болып саналады, сонымен қатар, балалар әдебиетінің ең алғашқы негізін салушылардың бірі болып табылады. Сондықтан да Ыбырай Алтынсарин жазба әдебиетіміздің төрінен ойып тұрып орын алатын ұлы жазушыға айналған. Ақын өзінің саналы ғұмырын қазақ халқын әлемдік мәдениетке жақындата түсуге, халықтар арасындағы достықты нығайтуға, туған халқының бақыты жолындағы күреске арнады.

Қорытындылай келе, Ыбырай Алтынсариннің әңгімелері арқылы мектеп оқушыларына тәлім-тәрбие берудегі сарқылмас қазына. Біріншіден,  әр  халықтың  тұрмыс-тіршілігі мен салт-дәстүрлерінен хабар беруді көздей отырып, тұлғаны  халықаралық қатынасқа бейімдеу. Жеке тұлғаны адалдыққа, еңбекке, ұқыптылыққа, талаптылыққа, тәрбиелеу, қысқасын айтқанда, «адам» деген ардақты есімді ақтай алатын кісі болып шығуға үндеді. Ол жастарға бала кезінен бастап дұрыс тəрбие бергенде ғана бұл міндеттерді іске асыруға болатындығын жақсы ұғынды. Сондықтан Ыбырай өзінің оқытушылық, ақындық, жазушылық, аудармашылық жұмыстарын осы мақсатқа бағындырды. Мектеп оқушыларының түсінігіне жеңіл, тілі жатық әңгімелерді беруімен бала түйсігін жүйелілікпен қалыптастыруға тырысқан. Біз және келешек ұрпақ әрдайым Ыбырай атамыздың өшпес мұрасын жадымызда мәңгілік сақтауымыз қажет.

**Әдебиеттер**

1.Қазақ әдебиеті. Энцеклопедиялық анықтамалық. – Алматы: «Аруана», 2005.

2. Ыбырай Алтынсариннің жазушылық қызметі. – Алматы:ҚМБ, 1957.

3. Мезгіл және қаламгер. – Алматы: Ғылым, 1968.

4.Ыбырай Алтынсарин. Таңдамалы шығармалары. Алматы, 1943ж. – 266б., 81б.

5.Қажым Жұмалиев. «ХVIII-XIX ғасырдағы қазақ әдебиеті». – Алматы, 1967ж. – 62б., 71б.